CELEX: 22019D2232
Language: el
Date: 2019-11-28 00:00:00
Title: Απόφαση αριθ. 1/2019 του Συμβουλίου Σταθεροποίησης και Σύνδεσης ΕΕ-Αλβανίας της 28ης Νοεμβρίου 2019 για τη συμμετοχή της Αλβανίας με το καθεστώς του παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης, και τις αντίστοιχες λεπτομέρειες, στο πλαίσιο του κανονισμού (ΕΚ) αριθ. 168/2007 του Συμβουλίου [2019/2232]

27.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 333/151
               
            
         ΑΠΟΦΑΣΗ αριθ. 1/2019 ΤΟΥ ΣΥΜΒΟΥΛΙΟΥ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ ΕΕ-ΑΛΒΑΝΙΑΣ
         της 28ης Νοεμβρίου 2019
         για τη συμμετοχή της Αλβανίας με το καθεστώς του παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης, και τις αντίστοιχες λεπτομέρειες, στο πλαίσιο του κανονισμού (ΕΚ) αριθ. 168/2007 του Συμβουλίου [2019/2232]
         ΤΟ ΣΥΜΒΟΥΛΙΟ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ ΕΕ- ΑΛΒΑΝΙΑΣ,
         Έχοντας υπόψη τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αλβανίας, αφετέρου (1),
         Έχοντας υπόψη τον κανονισμό (ΕΚ) αριθ. 168/2007 του Συμβουλίου της 15ης Φεβρουαρίου 2007 για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (2) και ιδίως το άρθρο 28,
         Εκτιμώντας τα ακόλουθα:
         
                     (1)
                  
                  
                     Στο Ευρωπαϊκό Συμβούλιο του Λουξεμβούργου, τον Δεκέμβριο του 1997, αποφασίστηκε η συμμετοχή στους οργανισμούς της Ένωσης ως τρόπος ενίσχυσης της προενταξιακής στρατηγικής. Στα συμπεράσματα του Ευρωπαϊκού Συμβουλίου δηλώνεται ότι «τα υποψήφια κράτη θα μπορούν να συμμετέχουν σε οργανισμούς της Ένωσης, κατόπιν αποφάσεως που θα λαμβάνεται για κάθε περίπτωση ξεχωριστά».
                  
               
                     (2)
                  
                  
                     Η Αλβανία συμμερίζεται τους σκοπούς και τους στόχους του Οργανισμού Θεμελιωδών Δικαιωμάτων της Ευρωπαϊκής Ένωσης («Οργανισμός») και αποδέχεται το πεδίο εφαρμογής και την περιγραφή των καθηκόντων του Οργανισμού, όπως αυτά καθορίζονται στον κανονισμό (ΕΚ) αριθ. 168/2007.
                  
               
                     (3)
                  
                  
                     Είναι σκόπιμο να χορηγηθεί στον Οργανισμό η δυνατότητα να ασχολείται με ζητήματα θεμελιωδών δικαιωμάτων, στο πλαίσιο του άρθρου 3 παράγραφος 1 του κανονισμού (ΕΚ) αριθ. 168/2007, στην Αλβανία στον βαθμό που απαιτείται για τη σταδιακή ευθυγράμμιση της χώρας προς το δίκαιο της Ένωσης.
                  
               
                     (4)
                  
                  
                     Κατά συνέπεια, θα πρέπει να επιτραπεί η συμμετοχή της Αλβανίας με το καθεστώς του παρατηρητή στις εργασίες του Οργανισμού και θα πρέπει να καθοριστούν οι λεπτομέρειες αυτής της συμμετοχής, συμπεριλαμβανομένων διατάξεων σχετικά με τη συμμετοχή σε πρωτοβουλίες που αναλαμβάνει ο Οργανισμός, τη χρηματοδοτική συνεισφορά και το προσωπικό.
                  
               
                     (5)
                  
                  
                     Σύμφωνα με το άρθρο 12 παράγραφος 2 στοιχείο α) και το άρθρο 82 παράγραφος 3 στοιχείο α) του καθεστώτος που εφαρμόζεται στους λοιπούς υπαλλήλους της Ευρωπαϊκής Ένωσης το οποίο προβλέπεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (3), ο διευθυντής του Οργανισμού μπορεί, κατ’ εξαίρεση, να επιτρέψει την πρόσληψη υπηκόων της Αλβανίας που απολαύουν των πολιτικών τους δικαιωμάτων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Αλβανία, ως υποψήφια προς ένταξη χώρα, συμμετέχει με το καθεστώς του παρατηρητή στον Οργανισμό Θεμελιωδών Δικαιωμάτων της Ευρωπαϊκής Ένωσης, ο οποίος ιδρύθηκε με τον κανονισμό (ΕΚ) αριθ. 168/2007.
         
         
            Άρθρο 2
            
               1.   Ο Οργανισμός μπορεί να ασχολείται με ζητήματα θεμελιωδών δικαιωμάτων στο πλαίσιο του άρθρου 3 παράγραφος 1 του κανονισμού (ΕΚ) αριθ. 168/2007 στην Αλβανία, στον βαθμό που απαιτείται για τη σταδιακή ευθυγράμμισή της με το ενωσιακό δίκαιο.
            
            
               2.   Για τον σκοπό αυτό, ο Οργανισμός δύναται να εκτελεί στην Αλβανία τα καθήκοντα που ορίζονται στα άρθρα 4 και 5 του κανονισμού (ΕΚ) αριθ. 168/2007.
            
         
         
            Άρθρο 3
            H Αλβανία συνεισφέρει στη χρηματοδότηση των δραστηριοτήτων του Οργανισμού που αναφέρονται στο άρθρο 4 του κανονισμού (ΕΚ) αριθ. 168/2007, σύμφωνα με τις διατάξεις που καθορίζονται στο παράρτημα της παρούσας απόφασης.
         
         
            Άρθρο 4
            
               1.   Η Αλβανία διορίζει άτομα που πληρούν τα κριτήρια τα οποία προβλέπονται στο άρθρο 12 παράγραφος 1 του κανονισμού (ΕΚ) αριθ. 168/2007 ως παρατηρητή και αναπληρωτή παρατηρητή, αντιστοίχως. Τα πρόσωπα αυτά μπορούν να συμμετέχουν στις εργασίες του Διοικητικού Συμβουλίου επί ίσοις όροις με τα μέλη και τα αναπληρωματικά μέλη που διορίζονται από τα κράτη μέλη, δεν έχουν όμως δικαίωμα ψήφου.
            
            
               2.   Η Αλβανία διορίζει ένα δημόσιο υπάλληλο ως εθνικό αξιωματικό σύνδεσμο σύμφωνα με τις διατάξεις του άρθρου 8 παράγραφος 1 του κανονισμού (ΕΚ) αριθ. 168/2007.
            
            
               3.   Εντός τεσσάρων μηνών από την έναρξη ισχύος της παρούσας απόφασης, η Αλβανία διαβιβάζει στην Ευρωπαϊκή Επιτροπή τα ονόματα, τα προσόντα και τα στοιχεία επικοινωνίας των προσώπων που αναφέρονται στις παραγράφους 1 και 2.
            
         
         
            Άρθρο 5
            Τα δεδομένα που παρέχονται ή ανακοινώνονται από τον Οργανισμό μπορούν να δημοσιευτούν και να τεθούν στη διάθεση του κοινού, με την επιφύλαξη ότι ο βαθμός προστασίας των εμπιστευτικών πληροφοριών στην Αλβανία είναι ο ίδιος με τον βαθμό προστασίας τους στην Ένωση.
         
         
            Άρθρο 6
            Ο Οργανισμός διαθέτει στην Αλβανία την ίδια νομική ικανότητα που αναγνωρίζεται στις νομικές οντότητες σύμφωνα με το δίκαιο της Αλβανίας.
         
         
            Άρθρο 7
            Για να μπορεί ο Οργανισμός και το προσωπικό του να εκτελούν τα καθήκοντα τους, η Αλβανία χορηγεί τα ίδια προνόμια και ασυλίες με αυτά που περιλαμβάνονται στα άρθρα 1 έως 4, 5, 6, 10 έως 13, 15, 17 και 18 του πρωτοκόλλου αριθ. 7 περί προνομίων και ασυλιών της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.
         
         
            Άρθρο 8
            Τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της παρούσας απόφασης και τα κοινοποιούν στο Συμβούλιο Σταθεροποίησης και Σύνδεσης.
         
         
            Άρθρο 9
            Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την ημερομηνία έκδοσής της.
         
         
            Βρυξέλλες, 28 Νοεμβρίου 2019.
            
               
                  Για το Συμβούλιο Σταθεροποίησης
               
               
                  και Σύνδεσης ΕΕ-Αλβανίας
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 107 της 28.4.2009, σ. 166.
         
            (2)  ΕΕ L 53 της 22.2.2007, σ. 1.
         
            (3)  ΕΕ L 56 της 4.3.1968, σ. 1.
      
      
         
            ΠΑΡΑΡΤΗΜΑ
            ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΑΛΒΑΝΙΑΣ ΣΤΟΝ ΟΡΓΑΝΙΣΜΟ ΘΕΜΕΛΙΩΔΩΝ ΔΙΚΑΙΩΜΑΤΩΝ ΤΗΣ ΕΥΡΩΠΑΪΚΗΣ ΕΝΩΣΗΣ
            
               1.   
               
                  Η χρηματοδοτική συνεισφορά που πρέπει να καταβληθεί από την Αλβανία στον γενικό προϋπολογισμό της Ευρωπαϊκής Ένωσης για τη συμμετοχή της χώρας στον Οργανισμό Θεμελιωδών Δικαιωμάτων της Ευρωπαϊκής Ένωσης («Οργανισμός»), όπως ορίζεται παρακάτω στο σημείο 2, αντιπροσωπεύει το πλήρες κόστος της συμμετοχής της για την πρώτη τριετία. Από το τέταρτο έτος, τα ποσά θα καθοριστούν σύμφωνα με το σημείο 6.
               
            
            
               2.   
               Η χρηματοδοτική συνεισφορά που πρέπει να καταβληθεί από την Αλβανία στον γενικό προϋπολογισμό της Ένωσης για την πρώτη τριετία είναι η ακόλουθη:
               
                           Έτος 1:
                        
                        
                           160 000  EUR
                        
                     
                           Έτος 2:
                        
                        
                           163 000  EUR
                        
                     
                           Έτος 3:
                        
                        
                           166 000  EUR
                        
                     
            
               3.   
               
                  Η ενδεχόμενη παροχή χρηματοδοτικής στήριξης στο πλαίσιο προγραμμάτων συνδρομής της Ένωσης θα αποφασιστεί χωριστά σύμφωνα με το σχετικό πρόγραμμα της Ένωσης.
               
            
            
               4.   
               
                  Η διαχείριση της συνεισφοράς της Αλβανίας πραγματοποιείται σύμφωνα με τον δημοσιονομικό κανονισμό (1) που εφαρμόζεται στον γενικό προϋπολογισμό της Ένωσης.
               
            
            
               5.   
               
                  Τα έξοδα ταξιδιού και διαμονής στα οποία υποβάλλονται οι αντιπρόσωποι και εμπειρογνώμονες της Αλβανίας σε σχέση με τη συμμετοχή τους στις εργασίες του Οργανισμού ή σε συνεδριάσεις στο πλαίσιο της υλοποίησης του προγράμματος εργασιών του Οργανισμού επιστρέφονται από τον Οργανισμό υπό τους ίδιους όρους και σύμφωνα με τις διαδικασίες που ισχύουν επί του παρόντος για τα κράτη μέλη της Ένωσης.
               
            
            
               6.   
               
                  Μετά την έναρξη ισχύος της παρούσας απόφασης και στην αρχή κάθε επόμενου έτους, η Επιτροπή θα απευθύνει στην Αλβανία πρόσκληση για την καταβολή ποσού αντίστοιχου προς τη συνεισφορά της στον Οργανισμό δυνάμει της παρούσας απόφασης. Για το πρώτο ημερολογιακό έτος της συμμετοχής της, η Αλβανία καταβάλλει συνεισφορά η οποία υπολογίζεται κατ’ αναλογία από την ημερομηνία έναρξης της συμμετοχής μέχρι τη λήξη του έτους. Για τα επόμενα έτη, η συνεισφορά θα είναι σύμφωνη με τον πίνακα του σημείου 2 του παρόντος παραρτήματος. Από το τέταρτο έτος, η συνεισφορά θα προσαρμοστεί υπό το πρίσμα τυχόν αύξησης ή μείωσης της επιχορήγησης του Οργανισμού προκειμένου να διατηρηθεί η αναλογία μεταξύ της συνεισφοράς για την Αλβανία και τον προϋπολογισμό του Οργανισμού για την ΕΕ-28. Η συνεισφορά μπορεί επίσης να επανεξεταστεί κατά τα επόμενα οικονομικά έτη με βάση τα πλέον πρόσφατα στατιστικά στοιχεία που δημοσιεύονται από τη Στατιστική Υπηρεσία της Ευρωπαϊκής Ένωσης (Eurostat).
               
            
            
               7.   
               
                  Η συνεισφορά αυτή εκφράζεται σε EUR και καταβάλλεται σε τραπεζικό λογαριασμό της Επιτροπής της Ευρωπαϊκής Ένωσης σε EUR.
               
            
            
               8.   
               
                  Η Αλβανία θα καταβάλει τη συνεισφορά της σύμφωνα με την πρόσκληση καταβολής για το τμήμα που της αναλογεί το αργότερο εντός 30 ημερών μετά την αποστολή της πρόσκλησης από την Επιτροπή.
               
            
            
               9.   
               
                  Οποιαδήποτε καθυστέρηση στην καταβολή της συνεισφοράς οδηγεί σε πληρωμή τόκων από την Αλβανία για το οφειλόμενο ποσό από την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα, την ημερομηνία λήξης της προθεσμίας πληρωμής, για τις συναλλαγές της σε EUR, προσαυξημένο κατά 1,5 εκατοστιαία μονάδα.
               
            
            
               (1)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).